આવા ફેક રેપ કેસીસના કેટલાક કિસ્સાઓમાં તો ફરિયાદી યુવતીની પાછળથી ધરપકડ થાય એવું પણ બને છે. ગઈ 27 એપ્રિલે મથુરા પોલીસે ફેક રેપ કેસ થકી હરિયાણાના એક યુવાનના પિતા પાસેથી 35 લાખ રૂપિયા પડાવવાની કોશિશ કરવા માટે રાજસ્થાનના અલવરની એક 22 વર્ષીય યુવતીની તેના ત્રણ સાથીદારો સાથે ધરપકડ કરી હતી. તે યુવતી વૃંદાવન પોલીસ સ્ટેશનમાં ગઈ હતી અને તેણે કહ્યું હતું કે 20 વર્ષના પ્રવીણ સિંહે મારા પર રેપ કર્યો છે. એ પછી જોકે તે ફરિયાદ નોંધાવ્યા વગર ચાલી ગઈ હતી. ત્યાર બાદ તેણે રજિસ્ટર્ડ પોસ્ટથી પોલીસને અરજી મોકલી હતી કે પ્રવીણ સિંહ સામે કાનૂની કાર્યવાહી કરો. એ પછી તેણે અને તેના સાથીદારોએ પ્રવીણના પિતા પાસે માગણી કરી હતી કે 35 લાખ રૂપિયા આપો નહીં તો તમારા દીકરા સામે રેપ કેસ ફાઇલ કરીશું. તે યુવતીના બે સાથીદારોએ પોતાની ઓળખ વકીલ તરીકે આપી હતી. યુવતી અને તેના સાથીદારો જે રીતે વર્તી રહ્યા હતા એ જોઈને પોલીસને પણ શંકા જાગી હતી. છેવટે પોલીસે છટકું ગોઠવીને તે યુવતી અને તેના સાથીદારોની ધરપકડ કરી હતી. પછી પોલીસ તપાસમાં બહાર આવ્યું કે આ રીતે રેપ કેસની ધમકી આપીને તે ગેંગે કેટલાય માણસો પાસેથી પૈસા પડાવ્યા હતા.